b'\n_START_ARTICLE_\nDONG (drikkespil)\n_START_SECTION_\nHistorie\n_START_PARAGRAPH_\nDONG er s\xc3\xa5 vidt vides et dansk f\xc3\xa6nomen opst\xc3\xa5et p\xc3\xa5 baggrund af den dong-lyd, der blev anvendt af Sportsl\xc3\xb8rdag-programmet p\xc3\xa5 Danmarks Radio i 1970\'erne og 80\'erne, n\xc3\xa5r der var scoringer i andre kampe p\xc3\xa5 tipskuponen end den kamp, der blev transmitteret. Scoringen blev vist p\xc3\xa5 sk\xc3\xa6rmen som en tekst og markeret med dong-lyden._NEWLINE_Rettighederne til engelsk fodbold er nu ikke l\xc3\xa6ngere hos Danmarks Radio, men kampene sendes nu p\xc3\xa5 Canal+, SBS TV (6\'eren) og Viasat (TV3). De har fortsat traditionen med at markere andre scoringer end i tipskampen med en s\xc3\xa6rlig lyd, nu mere en Pling-lyd.\n_START_SECTION_\nRegler\n_START_PARAGRAPH_\nDeltagerne v\xc3\xa6lger typisk tre kampe ud over den f\xc3\xa6lles tipskamp, som alle skal drikke til, n\xc3\xa5r der falder en scoring i den. Ved hver scoring drikker deltageren en halv \xc3\xb8l. Der er variationer over denne regel enten i m\xc3\xa6ngde (en hel \xc3\xb8l i stedet for en halv) eller shots i form af "sm\xc3\xa5 kolde"._NEWLINE_N\xc3\xa5r tipskampen er slut opg\xc3\xb8res regnskabet, og den deltager med flest scoringer (flest dong) har vundet, dog forudsat, at vedkommende har drukket den m\xc3\xa6ngde \xc3\xb8l, han eller hun skal._NEWLINE_Der kan forekomme ekstra regler, der ang\xc3\xa5r yderligere indtagelse af \xc3\xb8l, idet man kan have bestemmelser om, at visse scoringer udl\xc3\xb8ser dobbelt \xc3\xb8l-indtag, fx scoringer af danskere, f\xc3\xb8rste scoring efter lang tids scoringspause osv.'